પણ વડીલોની વાતો આપણે ક્યાં માનીએ છીએ. આજની લાઇફ સ્ટાઇલ તો રાતોમાં રાજા બની ઘૂમવાની અને પરોઢિયે કાંબળો તાણીને ઉંઘવાની થઇ ગઇ છે. અને એમાં પણ શિયાળામાં તો ઉંઘ આવે એટલે બાપ રે બાપ. ગમે તેવા ફુર્તિલા કેમ ન હોઇએ. શિયાળાની સવારમાં ઉંઘવાનું મન તો થઇ જ જાય. પણ આ ઉંઘવાને કારણે આપણે પૂરો દિવસ સ્ફુર્તિ વિનાનો જાય. શરીર અને દિલને સ્ફુર્તિ આપવા માટે જો, આપણે આપણી લાઇફ સ્ટાઇલમાં થોડો ફેરફાર કરીને શિયાળાની સવારને અનુભવીએ તો ખરેખર પ્રકૃતિને માણવાની સાથે આપણું પણ ધ્યાન રાખી શકીએ. શિયાળાની સવારમાં થોડી કસરત એ પણ સામાન્ય જેવી કરીએ તો શરીર એકદમ જોમમાં આવી જાય. એક તો વાતાવરણ અને પછી આપણી બોડી સિસ્ટમ બંનેનો તાલમેલ બેસી જાય. ઠંડીમાં કસરત કરવાથી બ્લડ સર્ક્યુલેશન પણ નિયમિત ગતિમાં આવી જાય એટલે સામાન્ય ગરમીના અહેસાસ સાથે મસ્ત મજાની ફીલ આવે. જો કે આજકાલ આવી રીતે કસરતનું નામ આવે એટલે સામે એટલાં એક્સક્યુઝિસ મળે, કોણ સવારે ઉઠે, મારે તો ટાઇમ જ નથી, આખો દિવસ તો આટલું દોડીએ જ છીએ, તો સવારમાં પાછું કોણ આવું કરે.. વગેરે વગેરે. પણ કસરતમાં આપણે કોઇ પહાડ તો ઉઠાવવાના નથી.